**Plungės socialinių paslaugų centro veiklos pristatymas 2024 m.**

Plungės socialinių paslaugų centras - Plungės miesto bei seniūnijų gyventojų įvairius socialinius poreikius tenkinanti socialinių paslaugų įstaiga.

Plungės socialinių paslaugų centre dirba 119 darbuotojų.

**Centro veiklos sritys:**

* Informacijos ir konsultacijų teikimas Plungės rajono savivaldybės gyventojams socialinių paslaugų teikimo klausimais.
* Stacionarios socialinės globos organizavimas likusiems be tėvų globos/rūpybos vaikams, kuriems nustatyta laikinoji ar nuolatinė globa (rūpyba) (Šeiminiuose namuose) arba trumpalaikės socialinės globos organizavimas pas budinčius globotojus apgyvendintiems vaikams tol, kol bus išspręstas jų grąžinimo tėvams arba globos (rūpybos) nustatymo klausimas; palydėjimo paslauga jaunuoliams.
* Krizių centro veikla.
* Neįgaliųjų dienos centras suaugusiems senyvo amžiaus asmenims su negalia (dienos socialinės globos ir socialinės priežiūros paslaugos).
* Paslaugų globėjams (rūpintojams) ir įtėviams centras (paieška, rengimas, atranka, konsultavimas ir pagalbos jiems paslaugų teikimas) (Globos centras).
* Integrali pagalba (senyvo amžiaus asmenims ir asmenims su negalia).
* Pagalba į namus ( senyvo amžiaus asmenims ir asmenims su negalia).
* Atvejo vadyba, socialinis darbas su šeimomis, patiriančioms sunkumų (socialinė priežiūra šeimoms).
* Aprūpinimas techninės pagalbos priemonėmis (senyvo amžiaus asmenims ir asmenims su negalia).
* Specialaus transporto paslaugos (asmenims, kurie dėl negalios, senatvės turi judėjimo problemų ar dėl nepakankamų pajamų negali naudotis viešuoju transportu).
* Asmens gebėjimo pasirūpinti savimi ir priimti kasdienius sprendimus nustatymas.
* Nemokamo maitinimo paslauga labdaros valgykloje (asmenims kurie dėl nepakankamo savarankiškumo ar nepakankamų pajamų nepajėgia maitintis savo namuose).
* Maisto produktų apipirkimo organizavimas.
* Asmeninio asistento paslauga asmens namuose.

**Šeimos paramos tarnyba**

**ŠPT apima:** atvejo vadybą, socialinį darbą su sunkumus patiriančiomis šeimomis.

**Atvejo vadyba.** Centre dirba 8 (2023 m.- 8) atvejo vadybininkai, kurie paslaugas teikia ne tik Plungės miesto, bet ir Plungės rajono seniūnijose gyvenančioms šeimoms. Atvejo vadybos procesas taikomas vidutiniškai 225 (2023 m. - 288) šeimoms ir jose augantiems 400 (2023 m. – 498) vaikų. Vidutiniškai vienam atvejo vadybininkui tenka 28 (2023 m. -36) šeimos.

**Socialiniai darbuotojai su šeimomis.** 17 socialinių darbuotojų su šeimomis, 2,5 et. individualios priežiūros darbuotojų (2023/2024 m.).

**Pagalbos vaikui ir šeimai padalinys (Šeiminiai namai, palydėjimo paslauga jaunuoliams, krizių centras)**

**Šeiminiai namai.** Šiuo metu gyvena 10 vaikų. 9 vaikams teismo spendimu nustatyta nuolatinė globa/rūpyba. 1 vaikui Plungės rajono savivaldybės direktoriaus įsakymu nustatyta laikinoji rūpyba. Vaikų amžius nuo 9 iki 17 metų. Šeiminiai namai dviem adresais: Gandingos g. 11B., Plungė bei Vėjo g.12-17, Plungė. Per 2024 m. atvyko 6 vaikai (iš jų 4 sugrąžinti į biologines šeimas, 1 nustatyta laikina globa (rūpyba) ,1 nuolatinė globa rūpyba Šeiminiuose namuose (2023 m. -5 vaikai (3 iš biologinių šeimų, 2 iš budinčio globotojo).

**Palydėjimo paslauga jaunuoliams (toliau - PPJ).** PPJ teikimo tikslas – padėti jaunuoliams, kurie iki pilnametystės gyveno socialinę riziką patiriančiose šeimose ar globos įstaigose, prisitaikyti prie socialinės aplinkos, ugdyti jų gebėjimus spręsti kylančias socialines ir kitas problemas. Apgyvendinimo paslaugą vienu metu gali gauti iki 5 asmenų. Šiuo metu PPJ gyvena 3 jaunuoliai, vienas jų - su negalia. 2024 m. apgyvendintas 1 jaunuolis iš rūpintojų šeimos (2023 m. - 1 jaunuolis iš Šeiminių namų).

**Krizių centras.** Krizių centre intensyvi krizių įveikimo pagalba teikiama visą parą, poilsio bei švenčių dienomis. 2023 m. socialinės priežiūros ir apgyvendinimo paslaugos buvo teikiamos 25 asmenims - 9 suaugusiems socialinių paslaugų gavėjams ir 16 vaikų. 2024 m. iki spalio mėn. paslaugas gavo 19 asmenų: 7 suaugę socialinių paslaugų gavėjai ir 12 vaikų, iš kurių šiuo metu Krizių centre gyvenanti 1 suaugusi mama su kūdikiu.

**Pagalba į namus**

Pagalba į namus teikiama pagal poreikį iki 10 val. per savaitę. Paslaugos sudėtis turi būti sudaryta ne mažiau kaip iš 3 paslaugų. Dažniausiai teikiamos paslaugos: pagalba apsirūpinant maisto produktais, karšto maisto paruošimas, pagalba buityje ir namų ruošoje, sveikatos priežiūros organizavimas, palydėjimas į reikiamas gydymo įstaigas bei mokesčių apmokėjimas. Pagalbos į namus paslaugos teikiamos vienišiems suaugusiems asmenims su negalia ir jų šeimoms ar senyvo amžiaus asmenims ir jų šeimoms, kuriems šios pagalbos negali suteikti artimieji.

Per 2024 m. paslaugos buvo teiktos 236 gyventojams (2023 m. -263).

Dienos socialinę globą asmens namuose gauna 10 paslaugų gavėjų, 1 laukia eilėje.

Pagalbos į namus paslaugos šiuo metu laukia – 10 asmenų.

**Dienos centras**

Dienos centro tikslas – siekti neįgalaus žmogaus savarankiškumo visose gyvenimo srityse, padėti jam integruotis į visuomenę.

Dienos centre teikiame Dienos socialinės globos paslaugas institucijoje ir socialinės priežiūros – socialinių įgūdžių ugdymo, palaikymo ir (ar) atkūrimo paslaugos.

Dienos socialinės globos paslaugos institucijoje teikiamos 18 asmenų su sunkia negalia, kuriems nustatytas individualios pagalbos teikimo išlaidų kompensacijos pirmo arba antro lygio poreikis. Dienos socialinės globos paslaugas teikiame nuo 6 iki 8 val. per dieną, 5 kartus per savaitę.

Socialinės priežiūros - socialinių įgūdžių ugdymo, palaikymo ir (ar) atkūrimo paslaugos teikiamos 16 asmenų (2023 m. -14 asmenų), kurie pripažinti nedarbingi, ar iš dalies darbingi, kai kuriems nustatytas individualios pagalbos teikimo išlaidų kompensacijos trečio arba ketvirto lygio poreikis. Socialinės priežiūros paslaugas teikiame nuo 3 iki 8 val. per dieną, 5 kartus per savaitę.

31 dienos centro lankytojas gauna maitinimą.

**Globos centro veikla**

Globos centro veiklos tikslas – įvairiomis priemonėmis pritraukti budinčius ir nuolatinius globotojus, globėjus (rūpintojus), šeimynų steigėjus, įtėvius, vykdyti jų paiešką ir užtikrinti, kad įvaikintiems vaikams, globėjų (rūpintojų) globojamiems (rūpinamiems) vaikams, šeimynoje globojamiems (rūpinamiems) vaikams, budinčių ar nuolatinių globotojų prižiūrimiems vaikams, budintiems ir nuolatiniams globotojams, šeimynos dalyviams, globėjams (rūpintojams), įtėviams ir kartu gyvenantiems jų šeimos nariams ar asmenims, ketinantiems tapti budinčiais ar nuolatiniais globotojais, globėjais (rūpintojais), šeimynos dalyviais ar įvaikintojais, būtų prieinama ir suteikiama reikalinga konsultacinė, psichosocialinė, teisinė ir kita pagalba, siekiant vaiką, įvaikį tinkamai ugdyti ir auklėti šeimai artimoje aplinkoje.

Globos centro koordinuojamų globų (rūpybų) skaičius (tėvų globos netekę vaikai gyvenantys šeimose) – 67 (2023 m. - 84), 33 vaikai- globojami (rūpinami) asmenų, nesusijusių giminystės ryšiais, 33 vaikai – globojami (rūpinami) artimųjų giminaičių, 1 - vaikas prižiūrimas budinčio globotojo.

Globėjų 57 šeimos (artimieji, budintys ir nesusiję giminystės ryšiais), iš jų 3 budintys globotojai (BG), kurie priima vaikus bet kuriuo paros metu (1 BG- 1 vaiką iki 6 metų; 2BG - du vaikus iki 10 m; 1BG- 3 vaikus nuo 0-18 m).

**Integrali pagalba**

Integrali pagalba - (socialinės globos ir slaugos) į namus teikimas Plungės rajone.

Nuo 2023-01-02 d. PSPC vykdo projektą Nr. 07-003-P-0001 “Integralios pagalbos teikimas ir plėtra Lietuvos savivaldybėse,,.

Integralios pagalbos tikslas – kvalifikuotos specialistų komandos pagalba sudaryti sąlygas asmeniui kuo ilgiau visavertiškai gyventi namuose, bendruomenėje, užtikrinti tinkamą socialinės globos ir slaugos paslaugų organizavimą ir teikimą, stiprinti asmens gebėjimus ir savarankiškumą, palaikyti socialinius ryšius su šeima, bendruomene.

Integralios pagalbos (dienos socialinės globos ir slaugos) unikalūs gavėjai 48 asmenys (2023 m. - 40), vidutiniškai per mėn. integralios pagalbos paslaugas gauna 33 asmenys gyvenantys Plungės mieste ir rajone.

Integralios pagalbos eilėje laukia 7 asmenys.

**Specialus transportas**

Specialaus transporto paslaugos: vienkartinės teiktos iki 2024-07-01, suteiktos 27 vienkartinės spec. transporto paslaugos (2023 m. -32). Dializė vidutiniškai teikiama 7 asmenims su sunkia negalia (2023 m. - 11), suteikta -1257 kartai (2023 m. -1840 ). Asmenys gaunantys šią paslaugą paimami iš savo gyvenamosios vietos esančios Plungės rajone ir vežami dializės procedūrai į Plungės SG kliniką. 2024 m. suteikta nuolatinių spec. transporto paslaugų 18 (2023 m. - 16) Dienos centro neįgaliųjų.

Įstaigos transportas naudojamas ne tik spec. transporto paslaugoms teikti, bet ir vaikams gyvenantiems Šeiminiuose ir Krizių centre gyvenančioms šeimoms. Įstaigos transportas naudojamas ir kitoms pavestoms įstaigos funkcijoms vykdyti.

**Maisto produktų apipirkimo organizavimas**

2024 m. apipirkta 15 asmenų (2023 m. iki spalio mėnesio - 20 asmenų), 6 (2023 m. - 3) iš jų po 2 kartus, vadovaujantis Plungės raj. savivaldybės administracijos socialinės paramos skyriaus sprendimais.

**Asmens gebėjimo pasirūpinti savimi ir priimti kasdienius sprendimus nustatymas**

Darbuotojai vertina asmens gebėjimą pasirūpinti savimi ir priimti kasdieninius sprendimus savarankiškai ar naudojantis pagalba konkrečioje srityje ir rengia išvadas.

Asmens gebėjimo pasirūpinti savimi ir priimti kasdienius sprendimus pateiktos 63 išvados (2023 m. - 75). 21 pirminė išvada (2023 m. - 7), 42 pakartotinės išvados (2023 m. - 68).

Centro darbuotojai turi nuvykti pas asmenį į namus, atlikti vertinimą, susisteminti gautus duomenis ir parengti išvadą Plungės rajono savivaldybės administracijai ne vėliau kaip per 60 dienų nuo pavedimo gavimo dienos.

**Asmeninio asistento paslauga**

Nuo 2024 m. sausio 1 d. asmeninė pagalba suteikta 25 asmenimis, dabar gauna 20 asmenų (2023 m. -16). Šiuo metu dirba 6 asmeniniai asistentai (2023 m. – 5): 2 dirba pagal darbo sutartį, 4 - pagal individualią veiklą.

Asmeniniai asistentai suteikia pagalbą šiose veiklose: asmens higienoje, mityboje, judėjime/mobilume, socialiniuose santykiuose ir aplinkoje. Įvertinus individualiai asmeniui poreikį nustatoma kiek laiko ir trukmės pagalbos skirti veiklose (asmens higienoje, mityboje, judėjime/mobilume ir socialiniuose santykiuose).

Paslaugos gavėjai labai džiaugiasi šia paslauga, nes kai kurie nebe įsivaizduoja gyvenimo be asmeninio asistento pagalbos. Asmeninio asistento teikiama pagalba padeda  asmeniui su negalia spręsti kasdieninius rūpesčius, palaikyti ryšius su visuomene, išlaikyti pozityvią emocinę ir psichinę savijautą ir t. t.

**Asmens aprūpinimas techninės pagalbos priemonėmis**

Nuo 2015 metų sausio 1 d. įstaigai pavesta funkcija - aprūpinimas neįgaliųjų techninės pagalbos priemonėmis.

Plungės rajono gyventojus konsultuojame, aprūpiname neįgaliųjų techninės pagalbos priemonėmis.

2024 m. prašymai skirti judėjimo techninės pagalbos priemonę – 321 (2023 m. - 416).

Asmens aprūpinimo judėjimo techninės pagalbos priemonėmis pasirašytos sutartys– 306 (2023 m. - 423).

Techninės pagalbos priemonių grąžinta - 182 (2023 m. - 255 ).

**Labdaros valgykla**

2024 m. labdaros valgykloje organizuotas maitinimas 8 Plungės miesto gyventojams, bei 31 Dienos centro lankytojui (2023 m. 12 Plungės m. gyventojų gavo nemokamo maitinimo paslaugą labdaros valgykloje bei 28 Dienos centro lankytojai).