**PLUNGĖS RAJONO SAVIVALDYBĖS ADMINISTRACIJOS**

**TURTO SKYRIUS**

Sveikatos ir socialinių reikalų komitetui

**DĖL SOCIALINIO BŪSTO NUOMOS MOKESČIO**

2024 m. spalio 18 d.

Plungė

Savivaldybės ir socialinio būsto nuomos mokestis apskaičiuojamas vadovaujantis Socialinio būsto ir kito savivaldybės būsto nuomos mokesčių apskaičiavimo metodika, patvirtinta Lietuvos Respublikos Vyriausybės 2001 m. balandžio 25 d. nutarimu Nr. 472 „Dėl Socialinio būsto ir kito savivaldybės būsto nuomos mokesčių apskaičiavimo metodikos patvirtinimo“ (toliau – Metodika). Vadovaujantis Metodika, apskaičiuojant Savivaldybės ir socialinio būsto nuomos mokesčius, nuomos mokesčio dydį lemia VĮ Registrų centro direktoriaus įsakymu patvirtinti vietovės pataisos koeficientai ir gyvenamųjų pastatų vieno kubinio metro vidutinės statybos vertės, kurios kiekvienų metų sausio 1 d. įsigalioja naujos.

Plungės rajono savivaldybės taryba (toliau – Savivaldybės taryba) 2024 m. birželio 27 d. priėmė sprendimą dėl rinkos pataisos koeficiento pakeitimo (nustatytas R – 3), vadovaujantis priimtu sprendimu Plungės rajono savivaldybės administracija (toliau – Administracija) perskaičiavo Savivaldybės būstų ir socialinių būstų nuomos dydžius, kurie įsigaliojo nuo 2024 m. rugsėjo 1 d.

Informacijos pristatymo tikslas yra pateikti informaciją apie gautus socialinio ir Savivaldybės būstų nuomininkų prašymus dėl nuomos mokesčio sumažinimo ir atleidimo.

Savivaldybės taryba 2022 m. gegužės 26 d. sprendimu Nr. T1-137 yra nustačiusi tvarką ir kriterijus dėl socialinio būsto nuomos mokesčio sumažinimo ir atleidimo, Administracija vadovaudamasi nustatytais kriterijais, nagrinėja prašymus dėl nuomos mokesčio sumažinimo ir atleidimo. Nuo 2024 m. rugsėjo 1 d. perskaičiavus nuomos mokesčius, į Administraciją kreipėsi 7 nuomininkai dėl nuomos mokesčio sumažinimo ar atleidimo (iš jų 2 Savivaldybės būsto nuomininkai, 5 – socialinio būsto nuomininkai).

Vienam Savivaldybės būsto nuomininkui buvo pakeistos nuomos sąlygos į socialinio būsto nuomos sąlygas dėl gaunamų mažų pajamų, o kito nuomininko prašymas nebuvo patenkintas, kadangi pajamos viršijo LR Paramos būstui įsigyti ar išsinuomoti įstatyme nustatytus pajamų ir turto dydžius.

Dvi socialinio būsto nuomininkų šeimos buvo atleistos metams laiko nuo socialinio būsto nuomos mokesčio, trims nuomininkams nuomos mokestis buvo sumažintas 20 procentų.

Socialinio būsto nuomos mokestis sumažinamas 20 procentų, jeigu asmens (šeimos atveju – visų šeimos narių) vertinamos pajamos, tenkančios vienam asmeniui (šeimos atveju – vienam šeimos nariui) per mėnesį neviršija nuo 1 iki 1,5 valstybės remiamų pajamų (toliau – VRP) dydžio, tenkančio vienam asmeniui (šeimos atveju – vienam šeimos nariui), ribos. Ši nuostata taikoma atvejais, kai:

* asmenys ar šeimos augina tris ar daugiau vaikų (iki 18 metų);
* nuomininkas yra neįgalus arba šeimoje yra neįgaliųjų asmenų;
* nuomininkui yra sukakęs senatvės pensijos amžius ir yra nedirbantis.

Nuo socialinio būsto nuomos mokesčio atleidžiama, kai asmens (šeimos atveju – visų šeimos narių) vertinamos pajamos, tenkančios vienam asmeniui (šeimos atveju – vienam šeimos nariui) per mėnesį, neviršija 1 VRP dydžio, tenkančio vienam asmeniui (šeimos atveju – vienam šeimos nariui), ribos.

Vyr. specialistė Neringa Žilienė